b'\n_START_ARTICLE_\nAndrei Kastsitsyn\n_START_SECTION_\nSeuraura\n_START_PARAGRAPH_\nKastsitsyn pelasi kaudella 2000\xe2\x80\x932001 ensimm\xc3\xa4iset miesten pelins\xc3\xa4, kun h\xc3\xa4n pelasi Valko-Ven\xc3\xa4j\xc3\xa4n p\xc3\xa4\xc3\xa4sarjassa. H\xc3\xa4n pelasi vuodet 2002\xe2\x80\x932004 Ven\xc3\xa4j\xc3\xa4ll\xc3\xa4 TsSKA Moskovan riveiss\xc3\xa4. Kes\xc3\xa4ll\xc3\xa4 2003 Montreal Canadiens varasi Kastsitsynin ensimm\xc3\xa4isell\xc3\xa4 kierroksella ja koko varaustilaisuuden kymmenenten\xc3\xa4 pelaajana._NEWLINE_Kaudella 2004\xe2\x80\x932005 Kastsitsyn siirtyi Canadiensin organisaatioon ja pelasi AHL-joukkue Hamilton Bulldogsissa. Kaudella 2007\xe2\x80\x932008 h\xc3\xa4n pelasi ensimm\xc3\xa4isen kokonaisen NHL-kautensa ja teki 78 ottelussa tehot 26 + 27 = 53. _NEWLINE_Kastsitsyn pelasi Montreal Canadiensissa helmikuuhun 2012 asti, jolloin h\xc3\xa4n siirtyi NHL-kauden 2011\xe2\x80\x932012 viimeisen\xc3\xa4 siirtop\xc3\xa4iv\xc3\xa4n\xc3\xa4 Nashville Predatorsiin. Canadiens sai Predatorsilta vaihdossa toisen ja viidennen kierroksen varausvuorot NHL:n varaustilaisuudessa 2013. H\xc3\xa4n pelasi Predatorsissa 19 runkosarja- ja kahdeksan pudotuspeliottelua. Joukkue hyllytti h\xc3\xa4net ja Aleksandr Radulovin kesken pudotuspelien toisen kierroksen kaksikon vietetty\xc3\xa4 iltaa ulkona pitemp\xc3\xa4\xc3\xa4n kuin oli joukkueen s\xc3\xa4\xc3\xa4nt\xc3\xb6jen mukaan sallittua. He olivat pelaamatta Phoenix Coyotesia vastaan pelatun ottelusarjan kolmannessa ja nelj\xc3\xa4nness\xc3\xa4 ottelussa.  _NEWLINE_Syyskuussa 2012 Kastsitsyn siirtyi yksivuotisella sopimuksella KHL:n Traktor T\xc5\xa1eljabinskiin.  Joukkue eteni kaudella 2012\xe2\x80\x932013 KHL:n loppuotteluihin, mutta h\xc3\xa4visi mestaruuden Dinamo Moskovalle. Kauden p\xc3\xa4\xc3\xa4tytty\xc3\xa4 Kastsitsyn teki Traktorin kanssa yksivuotisen jatkosopimuksen. _NEWLINE_2017 kes\xc3\xa4kuussa Kastitsyn teki Kunlun Red Starsin kanssa yksivuotisen sopimuksen.\n_START_SECTION_\nMaajoukkueura\n_START_PARAGRAPH_\nKastsitsyn on pelannut kolmet alle 18-vuotiaiden MM-kisat ja nelj\xc3\xa4t alle 20-vuotiaiden MM-kisat. Ik\xc3\xa4kausimaajoukkueiden arvokisoissa h\xc3\xa4nelle on kertynyt 43 ottelussa tehot 19 + 17 = 36. Miesten MM-kisoissa Kastsitsyn on edustanut Valko-Ven\xc3\xa4j\xc3\xa4\xc3\xa4 seitsem\xc3\xa4sti.'